Hvatapeningar ársins 2020 eru 50.000 krónur á barn . Öll börn á aldrinum 5 - 18 ára , með lögheimili í Garðabæ , fá hvatapeninga , þ.e. börn fædd á árunum 2002 - 2015 . Athugið að hvatapeningar fyrnast alltaf um áramót . Það þýðir að ráðstafa verður hvatapeningum fyrir áramót og skila inn kvittun til endurgreiðslu þegar það á við . Hvatapeningar ársins 2020 eru aðeins greiddir út á árinu 2020 . Hvatapeninga 2020 er hægt að nýta vegna reikninga sem eru gefnir út á árinu 2019 og 2020 . Hvatapeningana er hægt að nýta til að lækka kostnað við skipulagt íþrótta - og æskulýðsstarf sem nær yfir 10 vikur að lágmarki . Undantekning er 5 og 6 ára börn þar sem lágmarkstímalengd námskeiða er 20 kennslustundir óháð vikufjölda . Ungmenni í þremur elstu árgöngunum , þ.e. þau sem eru fædd 2002 , 2003 og 2004 geta fengið hvatapeninga greidda vegna kaupa á korti í líkamsræktarstöð . Frá árinu 2017 er hægt að nýta hvatapeninga til þess að greiða niður tónlistarnám , bæði í Tónlistarskóla Garðabæjar og öðrum tónlistarskólum . Bæði er hægt að nýta hvatapeningana beint hjá félögum innan Garðabæjar sem og í öðrum sveitarfélögum . Ef félag sem barnið er að iðka tómstundir hjá er tengt Nóra skráningarkerfinu á að nýta hvatapeninga beint í gegnum Nóra kerfið . Hvatapeningar hjá félögum innan eða utan Garðabæjar sem nýta skráningarkerfið Nóra Það er einfalt að nýta hvatapeningana um leið og barnið er skráð í félagið . Þú gengur síðan frá greiðslunni með því að velja hvernig greiðslu verður háttað og aðrar upplýsingar sem beðið er um . Þeir sem greiða fullt gjald en ætla að fá hvatapeninga endurgreidda þurfa að framvísa reikningi með eftirfarandi upplýsingum : a ) Nafni og kennitölu félags b ) Dagsetningu greiðslu c ) Fyrir hvað er verið að greiða d ) Æfingatímabili e ) Nafni og kennitölu iðkanda Jafnframt þurfa að fylgja upplýsingar um nafn greiðanda , kennitölu og símanúmer . Hægt er að senda reikninginn á gardabaer@gardabaer.is , en á reikningnum þurfa að koma fram allar þær upplýsingar sem beðið er um hér að ofan sem og bnúmer bankareiknings sem endurgreiða á inn á . Einnig er hægt er að koma með reikninginn í þjónustuver Garðabæjar eða senda hann í pósti en þá verða að fylgja með upplýsingar um bankareikning sem leggja á hvatapeningana inn á og kennitala reikningseiganda .